**Program Shine podporí projekty, ktoré riešia klimatickú krízu a zlepšovanie zdravia**

Bratislava, 21. apríla 2022 *–* **Projekty, ktoré riešia klimatickú krízu alebo uľahčujú prístup ku zdravotnej starostlivosti pre znevýhodnené skupiny môžu získať grant až 25-tisíc eur a mentoring od svetových expertov.** **Swiss Re Foundation v spolupráci s Nadáciou Pontis totiž vyhlásila druhý ročník programu Shine zameraného na podporu sociálnych inovácií. V rámci neho poskytne okrem finančnej podpory aj konzultácie expertov, biznis koučov a lídrov z prostredia Swiss Re. Inovátori môžu prihlásiť nápady v úvodných fázach overovania či realizácie.**

Swiss Re Foundation podporuje na Slovensku inšpiratívnych a podnikavých ľudí, ktorí majú záujem zlepšovať svoje okolie. V spolupráci s Nadáciou Pontis preto spustila druhý ročník programu Shine na podporu sociálnych inovátorov – ľudí, ktorí vyvíjajú udržateľné riešenie niektorého celospoločenského problému.

*„Chceme priamo vo vlastnej krajine a komunite prispieť k podpore riešení dôležitých tém súčasnosti, akými sú klimatická kríza či sťažený prístup ku zdravotnej starostlivosti,“* uvádza Zuzana Szalaiová, ambasádorka Swiss Re Foundation na Slovensku.

Swiss Re Foundation podporí v programe Shine **inovatívne nápady**, ktoré riešia:

* klímu a smart poľnohospodárstvo,
* zníženie negatívnych dopadov na klímu,
* prístup k zdravotnej starostlivosti pre znevýhodnené skupiny obyvateľstva,
* zdravú výživu.

Víťaz výzvy získa i tento rok spolu s ocenením Social Innovation Award aj finančnú odmenu 5 000 eur. Zároveň postupuje do 6-mesačného mentoringového programu*.*

*„Pod vedením expertov, biznis koučov a lídrov z prostredia Swiss Re vypracujú inovátori alebo inovátorky udržateľný biznis plán svojho nápadu. Po úspešnom odprezentovaní odbornej porote môže projekt získať ďalších 20 000 eur,“* dodáva Z. Szalaiová. Záverečnou fázou Shine je monitoring a overovanie dopadu podporeného projektu.

Prvým víťazným projektom sa minulý rok stalo občianske združenie Posledné domy, ktoré sa snaží o zachovanie historických domov v ekonomicky znevýhodnených regiónoch Slovenska. Hodnotiaci proces zastrešila Nadácia Pontis, ktorá dlhodobo podporuje a rozvíja sociálne inovácie. *„Projekt prepájal samosprávu, súkromných majiteľov aj občianske organizácie. Takéto spájanie viacerých strán, ktoré prináša dlhodobý pozitívny dopad, je pre nás zárukou úspešnej sociálnej inovácie,”* vysvetľuje výber víťaza Martina Kolesárová, výkonná riaditeľka nadácie.

Do programu Shine sa môžu prihlásiť inovátori a inovátorky, ktorí majú nápad na riešenie spoločenského problému alebo sú v prvých fázach realizácie. Komunikačným jazykom je angličtina, vypĺňa sa v nej prihláška a prebieha aj pohovor s tromi finalistami. Prihlasovanie je otvorené do 16. mája.

Viac informácií o výzve nájdete na webe Nadácie Pontis: <https://www.nadaciapontis.sk/vyzvy/program-shine-hlada-inovatorov-ktori-riesia-klimaticku-krizu-a-zlepsovanie-zdravia/>

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**

**Nadácia Pontis**[**www.nadaciapontis.sk**](http://www.nadaciapontis.sk/)

*Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny v zodpovednom podnikaní, sociálnych inováciách a vo filantropii. V týchto témach sme aj experti.*

**Kontakt a doplňujúce informácie:**

Zuzana Schaleková, senior PR manažérka, zuzana.schalekova@nadaciapontis.sk, 0902 558 567